

PRILOG I.

POPIS PODATAKA O ŠUMAMA IZ ČLANKA 5. STAVKA 2. I NJIHOVE TEHNIČKE SPECIFIKACIJE

* + - 1. **Šumsko područje**

**Opis:**  površina šume, pri čemu je najmanja jedinica za mapiranje 0,5 ha.

**Prostorna rezolucija:** 10 m ili veća.

**Učestalost:** najmanje jednom godišnje.

* + - 1. **Gustoća pokrivenosti drvećem**

**Opis:** razina gustoće pokrivenosti drvećem u rasponu od 0 do 100 %. Gustoća pokrivenosti drvećem definirana je kao okomita projekcija krošnji stabala na vodoravnu Zemljinu površinu i pruža informacije o proporcionalnoj pokrivenosti krošnjama po pikselu.

**Prostorna rezolucija:** 10 m ili veća.

**Učestalost:** najmanje jednom godišnje.

* + - 1. **Vrsta šume**

**Opis:** šumsko zemljište s gustoćom pokrivenosti drvećem većom od 10 % prema dominantnoj vrsti lista (listače ili četinjače), isključujući područja koja se koriste kao poljoprivredna i urbana zemljišta, pri čemu je najmanja jedinica za mapiranje 0,5 ha.

**Prostorna rezolucija:** 10 m ili veća.

**Učestalost:** najmanje tri godine.

* + - 1. **Povezanost šuma**

**Opis:** razina kompaktnosti šumskih područja. Određuje se u rasponu od 0 do 100.

**Metoda:** opisana u publikaciji Vogt, P., Caudullo, G., EUROSTAT – *Regional Yearbook 2022: Forest Connectivity*, EUR 31072 EN, Ured za publikacije Europske unije, Luxembourg, 2022.

**Prostorna rezolucija:** 10 m ili veća.

**Učestalost:** najmanje jednom godišnje.

* + - 1. **Osutost**

**Opis:** znatno negativno odstupanje indeksa lisne površine u šumi, izraženo u postocima kao smanjenje indeksa lisne površine u usporedbi s prijašnjim polaznim vrijednostima, na temelju podataka programa Copernicus.  Indeks lisne površine označava količinu lišća na krošnjama biljaka, koja se definira kao jednostrana zelena površina lista po jedinici površine tla kod krošnji listača te kao polovina ukupne površine iglica po jedinici površine tla kod krošnji četinjača.

**Prostorna rezolucija:** 300 m ili veća.

**Učestalost:** najmanje svaka dva tjedna.

* + - 1. **Šumski požari**

Podaci navedeni u nastavku dostavljaju se na temelju proizvoda Europskog informacijskog sustava za šumske požare.

**i. Požari**

**Opis:** pojedinačni požar s razgraničenim opsegom požara. Opseg požara može se utvrditi na temelju opožarenog područja koje je stvorila vatra ili je nastalo akumulacijom toplinskih anomalija koje su otkrili senzori satelita, što će rezultirati opožarenim područjem s određenim opsegom požara. Obilježja pojedinačnih požara su datum požara, trajanje i veličina.

**Prostorna rezolucija:** 375 m ili veća.

**Učestalost:** najmanje jednom tjedno.

**ii. Opožarena šumska područja**

**Opis:** područje koje je stradalo uslijed šumskih požara, a otkriveno je smanjenim spektralnim odzivom vegetacije nakon požara u odnosu na stanje prije požara.

**Prostorna rezolucija:** 20 m ili veća.

**Učestalost:** najmanje jednom tjedno.

**iii. Jačina požara**

**Opis:** stupanj kratkoročne štete koju je šumski požar izazvao na vegetaciji, a izražava se u kategorijama: neoštećeno, oprženo, mala šteta, umjerena šteta i velika šteta. Jačina znači izmjerena razlika u stanju vegetacije prije požara i stanju nakon požara, a procjenjuje se netom nakon požara.

**Prostorna rezolucija:** 20 m ili veća.

**Učestalost:** svaka dva tjedna.

**iv. Erozija tla nakon požara**

**Opis:** potencijalni gubitak tla zbog uništavanja vegetacije u požaru. Mjeri se na temelju vrste pogođene vegetacije, jačine požara, što podrazumijeva djelomično ili potpuno uništen biljni pokrov, te s pomoću revidirane univerzalne jednadžbe za gubitak tla kako je definirana u publikaciji Bosco, C. et al. (2015.), *Modelling soil erosion at European scale: towards harmonization and reproducibility*, Nat. Hazards Earth Syst. Sci.*,* 15, str. 225. – 245., u kojoj se uzimaju u obzir utjecaji vremenskih prilika na površinu tla.

**Prostorna rezolucija:** 1 km2 ili veća.

**Učestalost:** svaka dva tjedna.

**v. Oporavak nakon požara**

**Opis:** stupanj oporavka pokrova vegetacije u području pogođenom šumskim požarima, a izražava se kao postotak stanja vegetacije prije požara. Praćenje i analiza oporavka vegetacije vrši se na temelju vrste pokrova zemljišta koji je postojao prije šumskog požara.

**Prostorna rezolucija:** 20 m ili veća.

**Učestalost:** najmanje jednom godišnje.

* + - 1. **Procjena rizika od šumskih požara**

**i. Sadržaj vlage u mrtvom gorivu**

**Opis:** sadržaj vlage u gorivu mjera je za količinu vode u gorivu (vegetaciji) koje je izloženo požaru, a izražava se kao postotak suhe mase konkretnog goriva. Za potrebe izračuna opasnosti od požara sadržaj vlage u gorivu računa se na temelju meteoroloških varijabli.Posredni pokazatelji sadržaja vlage u gorivu za fina, srednja i krupna goriva dobivaju se iz sadržajâ vlage u gorivu prema indeksu meteorološke opasnosti od požara kako je definirano u publikaciji Van Wagner, C.E., Pickett, T.L., 1985., *Equations and FORTRAN program for the Canadian Forest Fire Weather Index System*, Forestry Technical Report, Kanadska uprava za šumarstvo, Ottawa, Kanada.

**Prostorna rezolucija:** 8 km ili veća.

**Učestalost:** godišnji podaci iz akumuliranih dnevnih vrijednosti.

**ii. Sadržaj vlage u živom gorivu**

**Opis:** sadržaj vlage u gorivu mjera je za količinu vode u gorivu (vegetaciji) koje je izloženo požaru, a izražava se kao postotak suhe mase konkretnog goriva. Za živu vegetaciju, sadržaj vlage u živom gorivu može se dobiti inverzijom modelâ radijativnog prijenosa za vrste vegetacije.

**Prostorna rezolucija:** 500 m ili veća.

**Učestalost:** najmanje jednom mjesečno.

**iii. Karta vrsta goriva**

**Opis:** karta raspodjele različitih vrsta goriva. Vrsta goriva je odrediv skup gorivnih elemenata određene biljne vrste, oblika, veličine, razmještaja ili drugih obilježja koja će uzrokovati predvidivu brzinu širenja ili otpor stavljanju pod kontrolu u određenim vremenskim uvjetima, dobiva se s pomoću standardnog modeliranja ponašanja požara s obzirom na gorivo.

**Prostorna rezolucija:** 100 m ili veća.

**Učestalost:** najmanje svake dvije godine.

* + - 1. **Poremećaji pokrivenosti drvećem**

**Opis:** karte područja u kojima je došlo do znatne promjene pokrivenosti drvećem, ili privremeno ili kao postupna degradacija, uključujući sljedeće parametre s detaljnim obilježjima utvrđenih poremećaja:

i. vrijeme – dan u godini koji označava početak utvrđenog poremećaja;

ii. razmjer – opis razmjera poremećaja u usporedbi s polaznim stanjem izraženim kao aktivnost fotosinteze;

iii. oporavak – opis trajanja i razmjera povratka na polazno stanje nakon poremećaja.

**Prostorna rezolucija:** 10 m ili veća.

**Učestalost:** najmanje jednom godišnje.

PRILOG II.

POPIS PODATAKA O ŠUMAMA IZ ČLANKA 5. STAVKA 3. I NJIHOVE TEHNIČKE SPECIFIKACIJE

* + - 1. **Šume dostupne za opskrbu drvom i šume koje nisu dostupne za opskrbu drvom**

**Opis:** podjela šumskog područja na:

i. šumu koja je dostupna za opskrbu drvom – šume u kojima okolišna, socijalna ili ekonomska ograničenja nemaju znatan utjecaj na trenutačnu ili potencijalnu opskrbu drvom. Ta ograničenja mogu se uspostaviti pravnim aktima, odlukama upravitelja ili vlasnika ili uslijed drugih čimbenika;

ii. šumu koja nije dostupna za opskrbu drvom – sva šumska područja koja se ne smatraju dostupnima za opskrbu drvom u skladu s točkom (a). Riječ je o šumama u kojima okolišna, socijalna, ekonomska ili zakonska ograničenja sprečavaju znatnu opskrbu drvom. To uključuje:

1. šume u kojima postoje zakonska ograničenja ili ograničenja koja su rezultat drugih odluka politike kojima se u potpunosti ili strogo ograničava opskrba drvom zbog razloga kao što su očuvanje okoliša ili bioraznolikosti (zaštitna šuma, nacionalni parkovi, prirodni rezervati i druga zaštićena područja kao što su ona od posebnog okolišnog, znanstvenog, povijesnog, kulturnog ili duhovnog interesa);

2. šume u kojima je fizička produktivnost ili kvaliteta drva preniska ili su troškovi sječe i prijevoza previsoki da bi se opravdala sječa drva, osim povremene sječe za vlastitu potrošnju.

**Jedinica:** udio šumskog područja.

**Prostorna rezolucija:** nacionalna vrijednost i vrijednost NUTS2.

**Najmanja učestalost prikupljanja i razmjene podataka:** jednom godišnje.

* + - 1. **Drvna zaliha (po hektaru)**

**Opis:** Agregirani nadzemni volumen svih živih i uspravnih stabala u šumskom području, podijeljeno po europskim vrstama šuma. Obuhvaćeni su volumeni stabala s korom – od visine panja do vrha debla, uključujući i vrh – živih stabala s prsnim promjerom većim od 0 cm (visine veće od 1,3 m).

**Jedinica:** m3 ha-1 .

**Prostorna rezolucija:** nacionalna razina, razina NUTS 2 i razina na mjestu za praćenje.

**Najmanja učestalost prikupljanja i razmjene podataka:** pet godina.

* + - 1. **Neto godišnji prirast (po hektaru)**

**Opis:** od bruto godišnjeg prirasta oduzimaju se prosječni godišnji prirodni gubici, tj. stabla koja odumru u razdoblju između dva pregleda mjesta za praćenje provedena na terenu i ostanu neiskorištena u šumi, podijeljeno po europskim vrstama šuma.

Bruto godišnji prirast definira se kao prosječni godišnji prirast živih stabala u šumskom području u razdoblju između dva pregleda mjesta za praćenje provedena na terenu. Izražava se kao prirast volumena i obuhvaća komponente rasta stabala prsnog promjera ≥ 7,5 cm. Prirast volumena obuhvaća prirast stabla s korom od visine panja do promjera vrha od 7 cm, a za listače dodatno obuhvaća velike grane s najmanjim promjerom od 7 cm.

Neto godišnji prirast odgovara bruto godišnjem prirastu u smislu da se odnosi na isto određeno šumsko područje i na isto razdoblje između dva pregleda mjesta za praćenje provedena na terenu te se koriste isti pragovi i obuhvaćeni su isti dijelovi stabala.

**Jedinica:** m3 ha-1 godina-1

**Prostorna rezolucija:** nacionalna razina, razina NUTS 2 i razina na mjestu za praćenje.

**Točnost:** interval pouzdanosti podataka dostavit će se naknadno.

**Najmanja učestalost prikupljanja i razmjene podataka:** pet godina.

* + - 1. **Struktura sastojine**

**Opis:** raznolikost u raspodjeli promjera u određenom šumskom području.

**Jedinica:** broj stabala po hektaru po klasama „prsnog promjera” i vrstama stabala.

**Prostorna rezolucija:** razina mjesta za praćenje

**Najmanja učestalost prikupljanja i razmjene podataka:** pet godina.

* + - 1. **Sastav i bogatstvo vrsta drveća**

**Opis:** broj pojedinačnih stabala po vrstama stabala (ili nižoj taksonomskoj kategoriji, gdje je relevantno) u određenom šumskom području.

**Prostorna rezolucija:** razina mjesta za praćenje

**Najmanja učestalost prikupljanja i razmjene podataka:** pet godina.

* + - 1. **Europska vrsta šume**

**Opis:**kako je opisano u Tehničkom izvješću br. 9/2006 Europske agencije za okoliš.

Europske vrste šuma su ekološki zasebne šumske zajednice kojima dominiraju posebni skupovi stabala uglavnom određeni zonama europske vegetacije prema geografskoj širini i nadmorskoj visini i unutarnjim klimatskim i edafskim varijacijama u njima.  Šume se kategoriziraju u 14 kategorija prema metodologiji u publikaciji Giannetti, F., Barbati, A., Mancini, L.D. et al.*, European Forest Types: toward an automated classification,*Annals of Forest Science, 75, članak br. 6. (2018.).

**Prostorna rezolucija:**  agregirana nacionalna vrijednost za šumsko područje po europskoj vrsti šuma; razina mjesta za praćenje.

**Najmanja učestalost prikupljanja i razmjene podataka:** pet godina – kako bi se unijele promjene europskih vrsta šuma zabilježene između dva posjeta mjestu za praćenje.

* + - 1. **Uklanjanja**

**Opis:** volumen svih stabala posječenih i uklonjenih iz šuma, uključujući drvo nastalo prirodnim gubitkom koje je uklonjeno iz šume, u razdoblju definiranom kao kalendarska godina ili šumska godina.  Obuhvaća posječena stabla i drvo bez stabla kao što su grane, korijenje i panjevi. Riječ je o agregiranoj vrijednosti koju čini drvno gorivo i industrijsko oblo drvo.

**Jedinica:** 1000 m3 bez kore

**Prostorna rezolucija:** nacionalna razina, uz razlikovanje listača i četinjača.

**Najmanja učestalost prikupljanja i razmjene podataka:** jednom godišnje.

* + - 1. **Mrtvo drvo**

**Opis:** volumen uspravnih i položenih mrtvih stabala i mrtvih ostataka drva na tlu, promjera 10 cm ili većeg, u šumskom području. Volumen uspravnih i položenih mrtvih stabala obuhvaća panjeve i korijenje.

**Jedinica:** m3 ha-1

**Prostorna rezolucija:** nacionalna razina, razina NUTS2 i razina na mjestu za praćenje.

**Najmanja učestalost prikupljanja i razmjene podataka:** pet godina.

* + - 1. **Lokacija šumskih staništa na područjima mreže Natura 2000**

**Opis:** lokacije šumskih staništa kako su navedena u točki 9. Priloga I. Direktivi 92/43/EEZ u područjima od važnosti za Zajednicu i posebnim područjima očuvanja utvrđenima u skladu s člankom 4. te direktive.

**Prostorna rezolucija:** mjerilo 1:25 000 ili detaljnije.

**Najmanja učestalost prikupljanja i razmjene podataka:** šest godina.

* + - 1. **Brojnost čestih vrsta ptica šumskih staništa**

**Opis:** indeks čestih vrsta ptica šumskih staništa opisuje kretanja brojnosti čestih vrsta ptica šumskih staništa u njihovu europskom arealu tijekom vremena. To je skupni indeks nastao na temelju podataka dobivenih promatranjem vrsta ptica karakterističnih za šumska staništa u Europi. Indeks se temelji na određenom popisu vrsta u svakoj državi članici. Indeks se temelji na metodologiji kao što je ona u publikaciji Brlík et al. *Long-term and large-scale multispecies dataset tracking population changes of common European breeding birds*, Sci Data 8, str. 21., 2021.

**Najmanja učestalost prikupljanja i razmjene podataka:** tri godine.

* + - 1. **Lokacija prašuma i starih šuma**

**Opis:**lokacija prašuma i starih šuma kako su definirane u SWD(2023) 62: *Smjernice o definiranju, mapiranju, praćenju i strogoj zaštiti prašuma i starih šuma EU-a.*

**Prostorna rezolucija:**  mjerilo 1:25 000 ili detaljnije.

**Rok:** lokacija treba biti mapirana i podijeljena do 1. siječnja 2028.

* + - 1. **Zaštićena šumska područja**

**Opis:** lokacija šuma unutar zaštićenih područja u skladu s podnošenjem izvješća Europskoj agenciji za okoliš o područjima određenima na nacionalnoj razini, uz dodatak informacija o razini njihove zaštite, uključujući strogu zaštitu, i o povezanim režimima upravljanja kako su navedeni u nacionalnom zakonodavstvu ili drugim relevantnim dokumentima.

**Prostorna rezolucija:**  mjerilo 1:25 000 ili detaljnije.

**Rok:** Treba biti podijeljeno do [*Ured za publikacije: unijeti datum = 30 mjeseci nakon stupanja na snagu ove Uredbe*] i treba se ažurirati svake godine.

* + - 1. **Proizvodnja drvnih proizvoda i trgovina njima**

**Opis:** podaci o proizvodnji drvnih proizvoda i trgovini njima kako je navedeno u Zajedničkom upitniku sektora šumarstva i drugim relevantnim priručnicima.

**Najmanja učestalost prikupljanja i razmjene podataka:** dvije godine, razmjena podataka usklađena s vremenskim okvirom inicijative o Zajedničkom upitniku sektora šumarstva.

* + - 1. **Šumska biomasa za bioenergiju**

**Opis:**

**i.** podaci o korištenju šumske biomase za proizvodnju energije u skladu s točkom (m) podtočkom 1. dijela I. Priloga IX. Uredbi (EU) 2018/1999, podijeljeno u sljedeće kategorije korisnika:

1. *proizvođač energije kao glavna djelatnost:* postrojenja čija je primarna djelatnost proizvodnja električne i/ili toplinske energije za prodaju trećim stranama. Ona mogu biti u privatnom ili javnom vlasništvu. Prodaja se ne mora odvijati putem javne mreže.

2. *samostalni proizvođači:* postrojenja koja proizvode električnu i/ili toplinsku energiju u potpunosti ili djelomično za vlastite potrebe za podršku svojoj primarnoj djelatnosti. Ona mogu biti u privatnom ili javnom vlasništvu. Ovdje je obuhvaćeno i gorivo koje se koristi za proizvodnju toplinske energije koja se troši unutar objekta samostalnog proizvođača.

3. *kućanstva:* obuhvaća potrošnju u kućanstvima, ali ne i goriva koja se koriste za prijevoz. Obuhvaćena su i kućanstva koja zapošljavaju osobe.

4. *drugi sektori:* obuhvaća sve druge gospodarske sektore koji nisu obuhvaćeni prethodno navedenim kategorijama (npr. poljoprivreda, šumarstvo i ribarstvo, komercijalne i javne usluge i prijevoz).

**ii.** podaci o proizvodnji drvenih peleta i drvenih briketa u skladu s točkom (m) podtočkom 1. podpodtočkama (a), (b) i (c) dijela I. Priloga IX. Uredbi (EU) 2018/1999, podijeljeno prema vrstama sirovine obuhvaćenima u prethodno navedenim podpodtočkama (a), (b) i (c).

**Jedinica:** o svim se stavkama izvješćuje u 1000 m3 čvrstog volumena, osim o crnom lugu i sirovom tal-ulju o kojima se izvješćuje u tonama.

Za kategorije obuhvaćene točkom (m) podtočkom 1. podpodtočkom (b) podpodpodtočkom iii., podtočkom 1. podpodtočkom (c), podtočkom 1. podpodtočkom (d) podpodpodtočkama i. i ii. dijela 1. Priloga IX. Uredbi (EU) 2018/1999, o pretvorbenim faktorima za 1000 m3 ekvivalenta punog drva izvješćuje se u skladu s onim kako je definirao UNECE. 2010. *Forest product conversion factors for the UNECE region*, Ženeva.

**Učestalost prikupljanja i razmjene podataka:** dvije godine, razmjenu podataka treba uskladiti s rokom za obvezu izvješćivanja iz točke (m) dijela 1. Priloga IX. Uredbi (EU) 2018/1999.

PRILOG III.

OPISI ZA PODATKE O ŠUMAMA NAVEDENE U ČLANKU 8.

* + - 1. **Poremećaji u šumama koje su izazvali drugi čimbenici, a ne požari**

**Opis:** karte područja u kojima je došlo do znatnih, ali najvjerojatnije privremenih, promjena šumskog pokrova i šumskog ekosustava. Podaci sadržavaju sljedeće komponente:

i. godišnju kartu poremećaja s naznakom vjerojatnog uzroka poremećaja i vremena u godini kad je počeo;

ii. praćenje poremećaja u gotovo stvarnom vremenu, uz davanje geolociranih upozorenja u kojima se navodi gdje se navodno zbiva poremećaj ili se nedavno zbio.

* + - 1. **Nadzemna biomasa**

**Opis:** karte biomase koja je skup sljedećih komponenata uspravnih i živih stabala:

i. nadzemni dio panja (uključujući koru);

ii. stablo od visine panja do vrha debla uključujući koru (prag za prsni promjer i promjer vrha debla je 0 cm);

iii. mrtve grane;

iv. žive grane;

v. lišće.

Podzemni dijelovi stabla, stabla ispod 1,3 m visine i grmlje nisu obuhvaćeni u procjene nadzemne biomase.

* + - 1. **Struktura šume**

**Opis:** karte obilježja strukture šume i krošnji na temelju okomite i vodoravne raspodjele krošnji i raspodjele drugih parametara povezanih s veličinom stabala.

* + - 1. **Vrijednost nedrvnih šumskih proizvoda**

**Opis:**komercijalna tržišna vrijednost robe na izlazu iz šume koja potječe iz šume, a koja predstavlja opipljive i fizičke predmete biološkog podrijetla, a da nije drvo, u skladu s najnovijim dostupnim dokumentom *Terms and Definition* priloženim izvješću FAO-a o procjeni globalnih šumskih resursa.

* + - 1. **Lokacija šumskih staništa izvan područja mreže Natura 2000**

**Opis:** lokacije šumskih staništa kako su navedena u Prilogu I. Direktivi 92/43/EEZ izvan područja od važnosti za Zajednicu i posebnih područja očuvanja utvrđenih u skladu s člankom 4. te direktive.

* + - 1. **Kategorije prirodnosti šuma**

**Opis:** šumsko područje podijeljeno na „šume koje se prirodno obnavljaju”, „zasađene šume” i „plantažne šume”, kako je definirano u članku 2. točkama 9., 10. i 11. Uredbe (EU) 2023/1115.

* + - 1. **Prisutnost invazivnih vrsta**

**Opis:** karte stranih invazivnih vrsta biljaka i stabala u šumskom području, kako je definirano u popisu invazivnih stranih vrsta koje izazivaju zabrinutost u Uniji koji je sastavljen u skladu s člankom 4. točkom 1. Uredbe (EU) br. 1143/2014 Europskog parlamenta i Vijeća[[1]](#footnote-2).

* + - 1. **Raznolikost vegetacije osim stabala**

**Opis:** karta prikazuje bogatstvo, sastav i brojnost biljnih vrsta osim stabala u šumskom području.

* + - 1. **Ugrožene vrste**

**Opis:** karta prikazuje prisutnost ugroženih vrsta u šumskim ekosustavima klasificiranih u skladu s Crvenim popisom IUCN-a.

* + - 1. **Druga pošumljena zemljišta**

**Opis:** karte drugih pošumljenih zemljišta.

PRILOG IV.

PREPORUČENI ASPEKTI ZA DOBROVOLJNE INTEGRIRANE DUGOROČNE PLANOVE NAVEDENE U ČLANKU 13.

1. PREGLED I POSTUPAK IZRADE PLANA
   1. Sažetak
   2. Pravni kontekst i kontekst politika
   3. Javno savjetovanje
2. OPĆA EVOLUCIJA ŠUMSKIH EKOSUSTAVA U DRŽAVI ČLANICI
   1. *Predviđena kretanja, prijetnje, kumulativni utjecaj i mogućnosti kad je riječ o šumskim ekosustavima i njihovim uslugama, gledano srednjoročno ili dugoročno, uključujući, ali ne ograničavajući se na, razdoblje do 2040. i 2050., uzimajući u obzir relevantne podatke o šumama iz Priloga I. i Priloga II. Integrirana procjena koja jamči sinergije i razmatra kompromise između ciljeva specifičnih za sektor i projekcija pod točkom 3.*
   2. *Nacionalni planovi i ciljevi povezani sa šumama za 2030. i nakon toga, ako postoje, i okvirne ključne etape za razdoblje do 2040. i 2050.*
3. SEKTORSKI SPECIFIČAN POVEZANI SADRŽAJ
   1. Bioraznolikost
      1. *Planirana ili predviđena buduća putanja ili raspon relevantnih podataka o šumama iz Priloga I. i Priloga II; predviđena kretanja gledano srednjoročno ili dugoročno, uključujući, ali ne ograničavajući se na, razdoblje do 2040. i 2050.*
      2. *Općenit opis glavnih čimbenika, politika, uključujući ciljeve i mjere; poveznice s praćenjem i planiranjem u skladu s drugim instrumentima politike.*
   2. Biogospodarstvo koje se temelji na šumama
      1. *Predviđena kretanja razvoja nacionalnog biogospodarstva koje se temelji na šumama, gledano srednjoročno ili dugoročno, uključujući, ali ne ograničavajući se na, razdoblje do 2040. i 2050. Biogospodarstvo koje se temelji na šumama obuhvaća industrije koje se temelje na drvnoj građi, šumsku bioenergiju i nedrvne proizvode i usluge.*
      2. *Općenit opis glavnih čimbenika i politika, uključujući ciljeve i mjere; poveznice s praćenjem i planiranjem u skladu s drugim instrumentima politike.*
   3. Ublažavanje klimatskih promjena u smislu sekvestracije ugljika
      1. *Planirana ili predviđena buduća putanja ili opseg relevantnih podataka o šumama iz Priloga I. i Priloga II; predviđena kretanja gledano srednjoročno ili dugoročno, uključujući, ali ne ograničavajući se na, razdoblje do 2040. i 2050.*
      2. *Općenit opis glavnih čimbenika, politika, uključujući ciljeve i mjere; poveznice s praćenjem i planiranjem u skladu s drugim instrumentima politike.*
      3. *Poveznice s politikama u području poljoprivrede i ruralnog razvoja.*
   4. Prilagodba klimatskim promjenama
      1. *Predviđene klimatske opasnosti i rizici u kratkoročnom razdoblju (sadašnjost – 2040.), srednjoročnom razdoblju (2041. – 2070.) i dugoročnom razdoblju (2070. – 2100.).*
      2. *Općenit opis glavnih čimbenika, politika, uključujući ciljeve i mjere; poveznice s praćenjem i planiranjem u skladu s drugim instrumentima politike.*
   5. Procjena rizika od katastrofa i upravljanje njima
      1. *Opis procjene rizika od šumskih katastrofa i ciljevi njihove kontrole uz poveznice s Mehanizmom Unije za civilnu zaštitu, Direktivom 2007/60/EZ o procjeni i upravljanju rizicima od poplava[[2]](#footnote-3) i nacionalnim procjenama rizika.*
4. POKRETAČI
   1. Procjena potrebnih ulaganja
   2. Politike i mjere za povezano istraživanje, razvoj i inovacije
   3. Osposobljavanje i izgradnja kapaciteta
5. PRILOZI (po potrebi)
   1. Detalji o modelima (uključujući pretpostavke) i/ili analizama, pokazateljima.

1. Uredba (EU) br. 1143/2014 Europskog parlamenta i Vijeća od 22. listopada 2014. o sprječavanju i upravljanju unošenja i širenja invazivnih stranih vrsta (SL L 317, 4.11.2014., str. 35.), ELI: http://data.europa.eu/eli/reg/2014/1143/oj. [↑](#footnote-ref-2)
2. Direktiva 2007/60/EZ Europskog parlamenta i Vijeća od 23. listopada 2007. o procjeni i upravljanju rizicima od poplava (Tekst značajan za EGP) (SL L 288, 6.11.2007., str. 27.) ELI: http://data.europa.eu/eli/dir/2007/60/oj [↑](#footnote-ref-3)